Illum, il-Kunsill laħaq qbil dwar il-pożizzjoni tiegħu rigward id-direttiva dwar l-insolvenza tan-negozji. Id-direttiva għandha l-għan li tipprovdi lil intrapriżi vijabbli f'diffikultajiet finanzjarji aċċess għal oqfsa ta' ristrutturar preventiv sabiex ikunu jistgħu jiġu ristrutturati fi stadju bikri, u b'hekk jevitaw l-insolvenza. Tagħti wkoll it-tieni opportunità lil imprendituri falluti ta' reputazzjoni tajba, u tintroduċi miżuri biex tiżdied l-effiċjenza tal-proċeduri ta' ristrutturar, insolvenza u kwittanza. In-negozjati mal-Parlament Ewropew issa jistgħu jibdew bil-ħsieb li jintlaħaq qbil fil-bidu tal-2019. Kull sena, 1.7 miljun persuna jitilfu xogħolhom għax tfalli l-kumpanija tagħhom. Għalhekk irid ikollna regoli robusti ta' insolvenza fis-seħħ madwar l-UE li jnaqqsu l-għadd ta' fallimenti, u li jiżguraw li imprendituri ta' reputazzjoni tajba jingħataw it-tieni opportunità. Il-Kunsill għalhekk jappoġġa din il-leġislazzjoni l-ġdida, b'adattamenti li jiżguraw li jittieħed kont sħiħ tas-sistemi eżistenti li jaħdmu sew u li diġà huma fis-seħħ fl-istati membri. Josef Moser, Ministru għall-Ġustizzja tal-Awstrija L-elementi ewlenin tal-pożizzjoni tal-Kunsill Il-pożizzjoni tal-Kunsill (12334/18) iżżomm l-elementi ewlenin kollha tal-proposta inizjali tal-Kummissjoni, iżda tipprovdi aktar flessibbiltà lill-istati membri biex jadattaw il-leġislazzjoni l-ġdida għall-oqfsa eżistenti tagħhom. B'mod partikolari, il-Kunsill emenda d-dispożizzjonijiet dwar: L- involviment tal-imħallfin : filwaqt li jinżamm l-objettiv ta' proċeduri ta' insolvenza aktar veloċi, il-pożizzjoni tal-Kunsill tipprevedi aktar flessibbiltà biex l-istati membri jiddeċiedu meta u fejn għandu jsir mandatorju l-involviment tal-imħallfin; durata tal-waqfa ta' azzjonijiet ta' infurzar individwali : filwaqt li jinżammu d-durati proposti mill-Kummissjoni (jiġifieri mhux aktar minn erba' xhur għad-durata inizjali), il-Kunsill jintroduċi l-possibbiltà ta' perjodu itwal biex il-qrati jikkonfermaw pjanijiet partikolarment kumplessi; applikazzjoni furzata fuq klassijiet differenti : filwaqt li jinżammu r-regoli definiti fil-proposta, l-istati membri ddeċidew li tingħata aktar flessibbiltà fil-livell nazzjonali fir-rigward tal-istabbiliment tal-kondizzjonijiet meħtieġa biex titwettaq valutazzjoni minn qabel ta' negozju, kif ukoll ir-regoli li jiddeterminaw meta klassi ta' kredituri tista' tiġi soġġetta għal applikazzjoni furzata. Il-passi li jmiss Peress li l-Parlament Ewropew diġà adotta l-pożizzjoni tiegħu, in-negozjati tat-trilogu jistgħu jibdew dalwaqt. L-objettiv tat-tliet istituzzjonijiet huwa li jintlaħaq qbil politiku qabel l-elezzjonijiet Ewropej tal-2019. Il-Kunsill - approċċ ġenerali dwar id-direttiva dwar l-insolvenza tan-negozji, ir-ristrutturar u t-tieni opportunità Il-Parlament Ewropew - osservatorju leġislattiv - paġna fuq id-direttiva dwar l-insolvenza tan-negozji Il-Kummissjoni Ewropea - skedi informattivi dwar is-sistemi ta' insolvenza f'kull stat membru Skont il-valutazzjoni tal-Kummissjoni fl-2016, kull sena tfalli madwar 200 000 kumpanija fl-UE, bir-riżultat li aktar minn 1.7 miljun persuna jitilfu x-xogħol tagħhom. Il-proposta ġiet ippreżentata mill-Kummissjoni fit-22 ta' Novembru 2016. L-objettiv ġenerali tat-test huwa li jitnaqqsu l-ostakli l-aktar sinifikanti għall-fluss liberu ta' kapital li jirriżultaw minn differenzi fl-oqfsa ta' ristrutturar u insolvenza tal-istati membri, u li titjieb il-kultura ta' salvataġġ fl-UE. B'hekk il-proposta għandha l-għan li ssib bilanċ adatt bejn l-interessi tad-debituri u tal-kredituri. It-test huwa direttiva ta' armonizzazzjoni minima. Huwa jintroduċi sett ta' prinċipji flimkien ma' regoli li f'xi każijiet speċifiċi jkunu aktar immirati, filwaqt li jippermetti lill-istati membri jagħmlu aktar meta jittrasponu r-regoli fil-liġi nazzjonali. Ladarba jiġu adottati, ir-regoli l-ġodda ser jikkomplementaw ir-Regolament dwar l-Insolvenza tal-2015 li jiffoka fuq ir-riżoluzzjoni tal-kunflitti tal-ġurisdizzjoni u tal-liġijiet fi proċedimenti ta' insolvenza transfruntiera, u jiżgura r-rikonoxximent ta' sentenzi marbuta mal-insolvenza fl-UE kollha. Ara l-paġna tal-laqgħa